Document ID: /roh_data/filtered/fineweb-2-filterrobots_roh.jsonl.gz/13902

Anc avant paucs dis aveva il primminister talian Matteo Renzi fatg in appell als responsabels da l'expo a Milaun da far in sprint final per terminar las lavurs ad uras.
6'400 lavurers èn permanentamain en acziun sin ils plazzals da l'exposiziun. Al primminister smanatscha ina blamascha era perquai ch'il pavillon talian na vegn probabel era betg a fin sin l'emprim da matg. Las lavurs da construcziun per il bajetg cun passa 10'000 meters quadrat n'èn anc betg a fin.
Tenor il manager Giuseppe Sala hajan els gia ademplì ina miracla sch'ins patratgia che las lavurs sajan stadas bloccadas per lung temp pervi d'inquisiziuns da corrupziun. L'onn passà èn 7 managers vegnids arrestads pervi da renfatschas da corrupziun.
Per Milano è quai la segunda exposiziun mundiala suenter il 1906. L'Italia spera che l'exposiziun carmalia blers turists. Il stadi ha investì 1,3 milliardas euros en l'expo ed investiders privats pajan 350 milliuns ed ina milliarda euros vegn dals pajais che sa participeschan.
RR novitads 12:00